STHAI จัดสรรหุ้นเพิ่มทุนขาย RO ครั้งที่ 2 อัตรา 1:0.60 ที่ราคา 0.10 บ./หุ้น
STHAI จัดสรรหุ้นเพิ่มทุนขายผู้ถือหุ้นเดิมครั้งที่ 2 จำนวน 5.99 พันล้านหุ้น อัตราจัดสรร 1 หุ้นเดิม :0.60 หุ้นใหม่ ราคาขาย 0.10 บ./หุ้น จองซื้อ-ชำระเงินค่าหุ้นสามัญเพิ่มทุน 16 – 22 ก.ย.58
11 ส.ค. 2558

บริษัท ซันไทยอุตสาหกรรมถุงมือยาง จำกัด (มหาชน) หรือ STHAI ระบุว่า ที่ประชุมคณะกรรมการของบริษัทครั้งที่ 11/2558 ซึ่งประชุมเมื่อวันที่ 10 สิงหาคม 2558 เห็นควรให้ทำการจัดสรร และเรียกชำระค่าหุ้นเพิ่มทุนในคราวที่สอง จำนวน 5,993,440,476 หุ้น มูลค่าที่ตราไว้หุ้นละ 1.00 บาท ให้แก่ผู้ถือหุ้นเดิมของบริษัท ตามสัดส่วนจำนวนหุ้นที่ผู้ถือหุ้นแต่ละรายถืออยู่ (RO) ในอัตราจัดสรร 1 หุ้นเดิมต่อ 0.6 หุ้นใหม่ โดยเศษของหุ้นให้ปัดทิ้ง และกำหนดราคาเสนอขายหุ้นสามัญเพิ่มทุน ที่ราคา 0.10 บาท
ทั้งนี้ ผู้ถือหุ้นเดิมมีสิทธิจองซื้อหุ้นใหม่เกินสิทธิของตนตามอัตราที่กำหนดไว้ได้ โดยในกรณีมีหุ้นที่เหลือจากการจัดสรรให้แก่ผู้ถือหุ้นในรอบแรกแล้ว ให้จัดสรรหุ้นที่เหลือแก่ผู้ถือหุ้นที่ได้จองซื้อหุ้นสามัญเกินกว่าสิทธิของตนแต่ละรายตามสัดส่วนการถือหุ้นสามัญเดิมของผู้ถือหุ้นที่ได้จองซื้อหุ้นสามัญเกินกว่าสิทธิของตนแต่ละรายโดยการจัดสรรหุ้นดังกล่าวให้ดำเนินการไปจนกระทั่งไม่มีหุ้นเหลือจากการจัดสรร หรือ จนกว่าจะไม่มีผู้ถือหุ้นรายใดประสงค์จะซื้อหุ้น
โดยกำหนดให้วันที่ 28 สิงหาคม 2558 เป็นวันกำหนดรายชื่อผู้ถือหุ้นที่มีสิทธิในการจองซื้อ และได้รับการจัดสรรหุ้นสามัญเพิ่มทุน (Record date) และให้รวบรวมรายชื่อตามมาตรา 225 ของพระราชบัญญัติหลักทรัพย์และตลาดหลักทรัพย์ พ.ศ.2535 (รวมทั้งที่มีการแก้ไขเพิ่มเติม) โดยวิธีปิดสมุดทะเบียนพักการโอนหุ้นในวันที่ 31 สิงหาคม 2558 และกำหนดวันจองซื้อและรับชำระเงินค่าหุ้นสามัญเพิ่มทุนในคราวสอง ในวันที่ 16 – 22 กันยายน 2558
สืบเนื่องจากมติที่ประชุมวิสามัญ ครั้งที่ 2/2558 เกี่ยวกับการออกและจัดสรรหุ้นสามัญเพิ่มทุนของบริษัทจำนวนไม่เกิน 11,986,880,952 หุ้น มูลค่าที่ตราไว้หุ้นละ 1.00 บาท ให้แก่ผู้ถือหุ้นเดิมของบริษัท ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Right Offering) ซึ่งปัจจุบันการจัดสรรหุ้นสามัญเพิ่มทุนในคราวแรก จำนวนไม่เกิน 5,993,440,476 หุ้น (ห้าพันเก้าร้อยเก้าสิบสามล้านสี่แสนสี่หมื่นสี่ร้อยเจ็ดสิบหกหุ้น) มูลค่าที่ตราไว้ 1.00 บาท ให้แก่ผู้ถือหุ้นเดิมของบริษัท ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Right Offering) ในอัตราจัดสรร 1 หุ้นเดิมต่อ 1.5 หุ้นใหม่ ได้เสร็จสิ้นสมบูรณ์แล้ว โดยไม่มีหุ้นเหลือจากการจัดสรรในคราวแรก
 